Aandele-mening: Famous Brands | Netwerk24
Aandele-mening: Famous Brands
Famous Brands is Afrika se grootste franchisegewer vir kits- en informele restaurante, met sy portefeulje wat handelsmerke soos Wimpy, Mugg & Bean, Vovo Telo, Steers, Debonairs en Fishaways, insluit.
Hy is ook betrokke by vervaardiging en logistiek, met die fokus op die besit en bestuur van die verskaffingsketting van sy restaurante. Famous Brands het in Oktober 2016 ’n ongeëwenaarde hoogtepunt van 18 655 sent per aandeel getoets ná laagtepunte van 1 200 sent in 2009.
Beleggersentiment het gedaal nadat die maatskappy Burger Kitchens (GBK) in die Verenigde Koninkryk en Ierland vir R2,2 miljard gekoop het, wat 75 restaurante in maatskapybesit toegevoeg het. Met toenemende verliese by GBK, voel aandeelhouers die verkryging was bloot te duur.
Die maatskappy het reeds die waarde van sy GBK-afdeling met meer as R1 miljard afgeskryf. Famous Brands se resultate vir die jaar tot 28 Februarie, vrygestel op 29 Mei met ter perse gaan van hierdie uitgawe van finweek, wys dat bedryfswins met 5% gedaal het tot R850 miljoen.
Famous Brands het in Augustus 2017 deur die ondersteuningstendenslyn van sy langtermynbultendens gebreek en handel tans in ’n beertendens in die vorm van ’n wigpatroon. Ná swak resultate in Maart het die aandeelprys verder geval en deur sleutelsteun teen 9 050 sent per aandeel gebreek.
Famous Brands staan op die randjie van sy wigpatroon se onderste helling, maar behou ondersteuning teen 7 500 sent per aandeel.
As steun stewig teen 7 500 sent per aandeel hou, sal die huidige wigformasie positief bo 9 050 sent per aandeel eindig – en dus ’n goeie koopgeleentheid bied. So ’n beweging kan daartoe lei dat Famous Brands in die mediumtermyn tot 10 670 sent herstel. Verwag dat daar bo dié vlak verdere wins tot 12 725 sent sal wees.
Deurbreking deur die laer helling van die wig, onder 7 500 sent per aandeel, kan verdere verkope veroorsaak – en moontlike verdere verliese vinnig deur 6 750 sent per aandeel verleng – tot 4 600 sent.
Stuur 'n boodkap na terugvoer@finweek.co.za
Meer oor: Finweek | Aandele-Mening | Beleggings | Famous Brands